Alberto I Canfrancesco de la Scala deto Cangrande I l'è sta uno de i piassè brai Siori de Verona. Omo de governo e condotier militar, l'era ben amato da i veronezi. Cangrande I l'era el terzo fiol de Alberto I de la Scala, Sior de Verona. So pare e so fradel Bartolomeo i morì un drio l'altro che Alberto gavea dodeze ani, e de sta maniera Alberto, che l'era oncora zoino, el sa dovuo metarse a la guida de la cità insieme con so fradel magior Alboino. Cangrande I l'era n'omo alto e belo, de caratere forte e impulsivo. El se ga sposà zoino con la prima dona che el se ga inamorà, Giovana D'Antiochia, na splendida butela che la pasava da Verona par andar a sposar un feudatario todesco pien de schei. In quatro e quatro oto l'è diventa cavalier, e el sà meso a la testa de l'esercito de Verona e el ga conquistà in pochi ani Vicenza, Treviso, Feltre, Padova, Mantova, Brescia. L'era famoso par le so aventure con le done ; el gavea dieze fiole, anca se no el ga lassà nissun mascio. Cangrande l'era anca n'omo de governo e el ga portà Verona e i teritori conquistà a la richeza. L'era anca patrono de le arti. A lu se deve monumenti de rara beleza a Verona. El Poeta Dante Alighieri l'è stà so ospite par tri ani, quando l'era drio a finir de scrivar la Divina Comedia. Dante el ga dedicà a Cangrande la terza e piassè importante cantica, el Paradiso. Cangrande l'è morto fora de Treviso chel gavea trentoto ani, i dise de una congestion parché el gavea beuo acqua giazada.